梅尧臣
祫礼颂圣德诗
溥哉孝享，将事于宁。
文武卿士，冠剑在庭。
爰俟帝斋，风霰其零。
风霰不已，钩陈豹尾。
龙旗太常，立列比比。
帝居路寝，百辟就次。
至于谷旦，漫漫翳翳。
帝入灵宫，左撞黄锺。
升阶置玉，日气曈鸿。
鸿鸿杲杲，氛驳阴扫。
宿于太宫，月星皓皓。
侍祠之臣，鹄举鹭振。
或捧其匜，或进其巾。
辅相夹导，俯偻鳞鳞。
圭瓒以陈，登歌以均。
东向虚位，发爵亲亲。
平明帝还，紫宸序班。
望帝之颜，穆穆闲闲。
檐步廊廊，雪浮阳光。
大楹烂烂，朱陛煌煌。
称祝万寿，万寿无疆，
却登宝舆，以御端门。
揭鸡肆赦，雷动乾坤。
于寺都人，于时妇女。
于时蛮夷，异口同语。
天子万年，仁圣之主。
臣时执册，与物咸睹。
敢播于诗，庶闻九土。